Source: https://hunvaldugy.blog.hu/2015/08/13/347_elszamoltatasi_fordulat?token=5d7b02bb66279e43656f3471250d89e5
Timestamp: 2019-05-20 17:27:12+00:00

Document:
347. Elszámoltatási fordulat - A Hunvald-ügy
Bár Fapál László már július végén megírta, hogy ügyében a Kúria visszavonta a Fővárosi Törvényszék másodfokú ítéletét, nagyobb nyilvánosságot csak most kapott a hír. Tegnapelőtt, azaz most kedden a volt államtitkár a Klubrádió Esti gyors c. műsorában beszélt az ellene és Juhász Ferenc ellen indított 2006-os eljárása kapcsán, Juhász Ferenc pedig az ATV Egyenes Beszéd című műsorában – ugyanerről.
"Kellett ehhez az ügyhöz egy politikailag elfogult ügyészség. A vádhoz kellenek tények és bizonyítékok. Ebben az ügyben semmi ilyen nem volt” – mondta Fapál, aki szerint szinte példa nélküli, hogy már az első tárgyaláson visszadobta a bíró a vádiratot. Fapál László szerint az ügy szorosan összefügg a tábornok-perben emlegetett viszkisdoboz-sztorival. A Kúria döntése értelmében most újabb másodfokú ítélkezés következik az ügyben. Így tíz év után zárulhat le végre az ügy. (Klubrádió - Ha valaki még nem hallgatta meg a műsorban elhangzottakat, most is megteheti…)
"Végleg eldőlt, hogy civil bíróságnak kell állást foglalnia az ügyben, korábban a civil és a katonai bíróságok egymásnak dobálták az ügyet, ez 6-7 évet vett el eddig az életünkből” – ezt már Juhász Ferenc mondta az Egyenes Beszédben az üggyel kapcsolatban. A volt honvédelmi miniszter szerint a civil bíróság anno felmentette őket, majd másodfokon az ítéleten nem találtak fogást, így egy technikai jellegű döntést hoztak, hogy az első fokú bíróságnak nem is volt hatásköre ítélkezni az ügyben, mert a katonai bíróságnak kellett volna tárgyalnia. (Aki még nem látta, itt nézheti meg…)
Ha nincs ez a cirkusz, az ügyben – feltéve, hogy a tavaly márciusban első fokon hozott felmentő ítéletet, amely szerint Juhász Ferenc és Fapál László ártatlan, helybenhagyják – már rég végleges döntés születhetett volna. Fapál László szerint az egész csak időhúzásra volt jó, hiszen ezzel elment legalább két esztendő. Úgy véli, kifejezetten a politika szolgálatába állt a bíróság azzal, hogy évekig teret enged a találgatásoknak: egy volt honvédelmi miniszter és az államtitkára követtek-e el valamilyen bűncselekményt.
Ezt meg a Népszabadság írja, szintén keddi számában: Juhász Ferencet és Fapál Lászlót egy 2006-os ügy miatt vádolták meg hűtlen kezeléssel, mert Fapál a minisztere engedélyével a piaci ár harmadáért vásárolhatta meg a számára kiutalt szolgálati lakást. Juhász - akit Budai Gyula korábbi elszámoltatási kormánybiztos jelentett fel 2011-ben – ezzel állítólag megszegte a vagyonkezelési szabályokat. Az ügyben a Pesti Központi Kerületi Bíróság felmentő ítéletet hozott tavaly márciusban. A lap ismertette: ügyészségi fellebbezésre a Fővárosi Törvényszék a verdiktet idén áprilisban hatályon kívül helyezte, mondván, hogy egy katona ügyében civil bíróság nem lehet illetékes. Ezért új eljárást rendeltek el, amelynek lefolytatására a törvényszék katonai tanácsát jelölték ki, de az a saját bírósága döntése ellen a Kúriához fordult. A Kúria megállapította, a vád egyetlen olyan ténnyel sem állt elő, amely arra utalna, hogy az ügy a katonai büntetőeljárás hatálya alá tartozna, és utasította a törvényszéket a másodfokú ítélet meghozatalára.
https://hunvaldugy.blog.hu/api/trackback/id/tr127702868

References: Kúria 
 Kúria 
 bíróság 
 bíróság 
 Bíróság 
 bíróság 
 Kúria